《华阴东泉同张处士诣藏律师兼简县内同官因寄齐中书》
唐代·李益

苍崖抱寒泉，沦照洞金碧。潜鳞孕明晦，山灵閟幽赜。

前峰何其诡，万变穷日夕。松老风易悲，山秋云更白。

故人邑中吏，五里仙雾隔。美质简琼瑶，英声铿金石。

烦君竟相问，问我此何适。我因赞时理，书寄西飞翮。

哲匠熙百工，日月被光泽。大国本多士，荆岑无遗璧。

高网弥八纮，皇图明四辟。群材既兼畅，顾我在草泽。

贵无身外名，贱有区中役。忽忽百龄内，殷殷千虑迫。

人生已如寄，在寄复为客。旧国不得归，风尘满阡陌。

作者简介：李益(约750—约830)， 唐代诗人，字君虞，祖籍凉州姑臧（今甘肃武威市凉州区），后迁河南郑州。大历四年(769)进士，初任郑县尉，久不得升迁，建中四年(783)登书判拔萃科。因仕途失意，后弃官在燕赵一带漫游。以边塞诗作名世，擅长绝句，尤其工于七绝。